Et puslespil og et billede af en fugl. Det er ting, der betyder noget helt særligt for to spidskandidater fra Frederikshavn Kommune, som mødes i TV2 Nords serie “Kampen om borgmesterstolen”. Se ”Kampen om borgmesterstolen” fra Frederikshavn her – artiklen fortsætter efter videoen. Det er Birgit Hansen fra Socialdemokratiet, der de seneste otte år har indtaget borgmesterstolen. Især de seneste fire år har hun siddet tungt på stolen. Ved kommunalvalget i 2017 blev hun nemlig danmarksmester i personlige stemmer og indkasserede 42 procent af krydserne i Frederikshavn Kommune. Birgit Hansen har takket nej til at deltage i “Kampen om borgmesterstolen”. I stedet mødes Venstres borgmesterkandidat Mette Hardam og SF’s udvalgsformand, Christina Lykke Eriksen. Mette Hardam mener, at man som borgmester skal være synlig og kende kommunen. Og så garanterer hun bredt samarbejde på tværs af partierne, hvis hun overtager borgmesterstolen. - Det brede samarbejde er uhyre vigtigt for vores kommune. Dernæst vil vi starte et visionsarbejde, som der er behov for. Der er rigtig mange spændende projekter i gang, men der er også plads til at kigge på maskinrummet og få mere for pengene, siger hun. Velfærd i fokus Christina Lykke Eriksen, der er udvalgsformand og spidskandidat for SF, understreger også vigtigheden af det brede samarbejde. Hun mener, at Frederikshavn Kommune nu er i en position, hvor der er plads til at prioritere velfærd højere. - Efter nogle hårde år økonomisk har vi fået kommunen på rette kurs. Det betyder også, at vi fremadrettet skal kigge på vores velfærd. Det skal vi gøre i samarbejde med borgerne og de ansatte, siger hun. Fugl besøger Christina I ”Kampen om borgmesterstolen” har kandidaterne hver taget en ting med, som betyder noget helt særligt for dem. I hånden har SF's Christina Lykke Eriksen et billede af en fugl. - Da jeg var 22 år, mistede jeg min mor, og de første par døgn derefter havde jeg nogle oplevelser med en rødhals, der blev ved med at pikke på ruden. Siden da har det fulgt mig, at jeg får besøg af fugle, når jeg synes, livet kan udfordre. Jeg har flere gange prøvet, at der så kommer en lille rødhals og pikker på ruden, siger hun. Coronapandamien pustede liv i gammelt minde For Venstres Mette Hardam er det et puslespil, der skaber minder og glæde. - Når vi som familie samledes i stuen, havde vi altid et puslespil til at ligge på det ene sofabord, som vi gik fra og til. Det var noget, vi havde sammen, fortæller hun. Mette Hardam blev voksen, og i en lang periode samlede puslespillet støv på loftet. Men så ramte coronapandemien. - Da coronaen indtraf, ringede jeg til min mor og sagde, at jeg skulle på loftet og låne et puslespil – og så gik jeg i gang, siger hun. Se ”Kampen om borgmesterstolen” øverst i artiklen.

Referat:
Borgmester Birgit Hansen fra Socialdemokratiet var den helt store stemmesluger i Frederikshavn ved sidste kommunalvalg. Alligevel håber nye spidskandidater at kunne sætte sig i borgmesterstolen.